จังหวัดประจวบคีรีขันธ์ คุมเข้ม ตรวจตราเฝ้าระวังไม่ให้มีการฝ่าฝืนกฎหมายตามมาตรการปิดอ่าวไทย
นายนพพร สิทธิเกษมกิจ รักษาราชการแทนประมงจังหวัดประจวบคีรีขันธ์ เปิดเผยว่า กรมประมง กำหนดมาตรการบริหารจัดการทรัพยากรสัตว์น้ำมีไข่ วางไข่ เลี้ยงตัวอ่อน ทะเลอ่าวไทย  ปี 2565 ในพื้นที่ทางทะเลบางส่วนของจังหวัดประจวบคีรีขันธ์ ชุมพร และสุราษฎร์ธานี ตั้งแต่วันที่ 15 กุมภาพันธ์ – 14 มิถุนายนของทุกปี โดยห้ามการทำประมงด้วยเครื่องมือที่ไม่ได้รับอนุญาตให้ใช้ตามประกาศเพื่อให้สัตว์น้ำที่มีความสำคัญทางเศรษฐกิจ โดยเฉพาะปลาทู ได้มีโอกาสเจริญเติบโตเป็นพ่อแม่พันธุ์ที่มีความสมบูรณ์เพศ ซึ่งที่ผ่านมามีข้อมูลทางวิชาการว่า มาตรการปิดอ่าวไทยทำให้เกิดการแพร่กระจายของพันธุ์สัตว์น้ำเศรษฐกิจชนิดต่างๆ เพิ่มขึ้นอย่างชัดเจน ในช่วงเวลาที่มีการประกาศใช้มาตรการจะมีการจัดเจ้าหน้าที่เรือตรวจประมงทะเลออกตรวจตราเฝ้าระวังไม่ให้มีการฝ่าฝืนกฎหมาย โดยจะเน้นการพูดคุยทำความเข้าใจกับชาวประมงเพื่อป้องปรามไม่ให้กระทำผิด ก่อนที่จะมีการบังคับใช้กฎหมาย เพื่อทำให้เกิดการใช้ประโยชน์จากทรัพยากรสัตว์น้ำอย่างยั่งยืน